SK Úradný vestník Európskej únie C 285/18

Záverečná správa vyšetrovateľa vo veci COMP/34.250 – Posten Norge/Privpak

2011/C 285/12

Návrh rozhodnutia v uvedenej veci podnietil tieto pripomienky:

Oznámenie námietok

Táto vec bola iniciovaná po tom, ako spoločnosť Privpak 24. júna 2002 postúpila sťažnosť dozornému úradu. Keďže správne konania prebiehali dovtedy v angličtine, dozorný úrad vydal 17. decembra 2008 oznámenie námietok adresované spoločnosti Posten Norge v angličtine. Dozorný úrad dospel k predbežnému záveru, že správanie spoločnosti týkajúce sa výhradných dohôd s NorgesGruppen/Shell, Coop a ICA predstavovalo porušenie článku 54 Dohody o EHP.

Listom z 23. decembra 2008 spoločnosť Posten Norge požiadala, aby jej bol poskytnutý nórsky preklad oznámenia námietok a aby ďalšie konanie v tejto veci prebiehalo v nórčine. Dňa 6. februára 2009 dozorný úrad postúpil spoločnosti Posten Norge nórsky preklad oznámenia námietok. Dozorný úrad okrem toho predĺžil lehotu na odpovede na oznámenie námietok z 1. marca 2009 na 6. apríla 2009.

Dňa 6. apríla 2009 spoločnosť Posten Norge zaslala odpoveď na oznámenie námietok, v ktorej odmietla tvrdenia dozorného úradu uvedené v oznámení námietok.

Prístup k spisu

Spolu s listom dozorného úradu zo 17. decembra 2008 obsahujúcom anglické znenie oznámenia námietok boli aj dva CD-ROMy s elektronickými kópiami všetkých dokumentov okrem obchodných tajomstiev a iných dôverných informácií zo spisu dozorného úradu v tejto veci (interná vec COMP/34.250).

Okrem tohto prístupu k spisu podľa článku 15 kapitoly III protokolu 4 Dohody o dozore a súde spoločnosť Posten Norge požiadala o prístup ku korešpondencii medzi spoločnosťou Privpak a dozorným úradom po vydaní oznámenia námietok. Spoločnosť Privpak namietala proti sprístupneniu týchto dokumentov. Po korešpondencii s riaditeľstvom pre hospodársku súťaž a štátnu pomoc sa spoločnosť Privpak 18. mája 2009 obrátila na vyšetrovateľa listom, v ktorom požadovala, aby tieto dokumenty neboli sprístupnené. Dňa 4. júna 2009 som sa rozhodol, že predmetné dokumenty neboli dôverného charakteru, a preto som žiadosť spoločnosti Privpak zamietol. Dňa 15. júna 2009 po skončení lehoty spoločnosti Privpak na predloženie veci Súdu EZVO boli dokumenty postúpené spoločnosti Posten Norge.

Ani vo svojej odpovedi na oznámenie námietok ani počas ústneho vypočutia spoločnosť Posten Norge netvrdila, že jej právo na vypočutie nebolo dozorným úradom dodržané.

Ústne vypočutie

Vo svojej odpovedi na oznámenie námietok spoločnosť Posten Norge žiadala o ústne vypočutie. Ústne vypočutie sa konalo 16. júna 2009 v Bruseli a zúčastnili sa na ňom zástupcovia spoločností Posten Norge a Privpak. Vypočutie prebiehalo v nórčine so simultánnym tlmočením do angličtiny s výnimkou mojich krátkych zásahov a krátkeho vyhlásenia spoločnosti Privpak, ktoré boli v angličtine so simultánnym tlmočením do nórčiny.

Návrh rozhodnutia

V návrhu rozhodnutia dozorný úrad tvrdí, že snahou o vylúčenie konkurentov z trhu prostredníctvom stratégie výhradného postavenia a prednostným zaobchádzaním počas zakladania a chodu siete poštových pobočiek v obchodoch sa spoločnosť Posten Norge v období od 20. septembra 2000 do 31. marca 2006 dopustila jediného a pokračujúceho porušovania článku 54 Dohody o EHP na trhu s balíkovými zásielkovými službami medzi podnikmi a klientmi s doručením na prepážku v Nórsku. To je v súlade s predbežnými tvrdeniami dozorného úradu o zneužití uvedenými v oznámení námietok s výnimkou tej skutočnosti, že v oznámení námietok sa vychádzalo zo skoršieho porušovania právnych predpisov, t. j. 30. mája 2000.

Návrh rozhodnutia sa podľa môjho názoru týka iba námietok, ku ktorým dostala spoločnosť Posten Norge možnosť vyjadriť sa.

Záver

Na základe uvedených skutočností sa domnievam, že právo spoločnosti Posten Norge na vypočutie bolo v tomto prípade dodržané.